Jeg har været en tur omkring skadestuen, da jeg pludselig fik meget høj feber i forbindelse med en byld, jeg havde fået. Jeg havde det virkelig skidt og tog min temperatur med mit elektroniske termometer, som skal bruges bagi. Det sagde 39,2. På skadestuen tog sygeplejersken et termometer beregnet til panden, som hun nærmest bare viftede hen over min pande, og derefter konstaterede, at jeg ikke havde feber. Alt løste sig heldigvis alligevel, og jeg er hjemme igen. Men det undrer mig, at hospitaler bruger så upræcise termometre. Jeg har altid målt temperaturen i enden, men ved, at man også bruger termometre i ørene og i munden. Hvad er grunden til det?
Det lyder da også lidt specielt, at de ikke var mere grundige, da de målte din temperatur på skadestuen. Pandetermometrene er mig bekendt de mest upræcise af alle de termometre, der findes. Men det skulle nu nok kunne fange, hvis man har 39,2 graders feber. Du har helt ret i, at termometre, der måler temperaturen ved anus, er de eneste helt præcise termometre, der findes. De fleste lægeklinikker og skadestuer er dog gået væk fra at måle temperaturen i enden, fordi det er ubehageligt for patienten og dermed besværligt for personalet. Til gengæld er øretermometrene blevet mere præcise, da mange nu kan indstilles til, om de skal måle temperatur på babyer, børn eller voksne. Der er dog den lille krølle på din historie, at det var en byld, som gav dig feber. I lærebøgerne om bylder står der, at en byld ofte giver springende temperaturer, det vil sige skiftevis feber og ingen feber. Måske er det årsagen til, at termometeret på skadestuen målte en anden temperatur end hjemme – altså at din temperatur har skiftet mellem normal og feber på grund af bylden.